als_Latn dik_Latn sag_Latn
Këto ditë takat e larta kanë mbushur plot 501 vjet. Ato janë arma më e mirë e joshjes që përdorin femrat e çdo moshe dhe klase shoqërore. Këtë e dinte shumë mirë edhe Leonardo Da Vinçi kur realizoi kryeveprën e tij madhështore Mona Liza.
Sipas të dhënave studimore, mjeshtri i mbathi Mona Lizës një palë këpucë me taka të larta, për t’i dhuruar pamjes së saj më shumë hijeshi dhe sensualitet.
Sot takat gjithmonë e më të larta janë të gjindshme në gardërobën e çdo femre, ndonëse është vështirë të ecësh me to.
Një pjesë e këngëtareve tona kanë mbushur dollapët me këpucë me take të larta, pasi që siç thonë ato, ndihen më mirë dhe ua shtojnë bukurinë.
Ndër adhurueset e takeve të larta është edhe këngëtarja Zanfina Ismaili, e cila tha për Kosovapress se ajo shpesh mbath take të larta si në skenë, ashtu edhe në jetën e përditshme, pasi që takat e larta janë më elegante dhe nuk i mbath ato që të duket më e gjatë.
“Kam shumë palë këpucë me take të larta dhe kohëve të fundit kur bëj shoping, këpucët janë ato që i blej më së shumti”, tha Zani.
Ajo thotë se nuk e ka problem që të ecë me take të larta dhe se nuk i ka ndodhur asnjëherë që të rrëzohet në skenë për shkak të tyre. Zanfina thotë se problem të vetëm me take të larta ka se e ndjen veten paksa të kufizuar në performim.
Për dallim nga Zanfina, ka këngëtare që taket në skenë i shohin si të obligueshme. Njëra ndër to është Mirsa Kerqeli, e cila tha për Kosovapress se në skenë duhet përdorur take të larta në shenjë respekti ndaj punës, derisa në jetën e përditshme ajo çdoherë ka mbathje sportive. Mirsa thotë gjithashtu se deri më tash nuk ka pasur probleme me taket e larta në skenë.
Edhe këngëtarja tjetër Adelina Berisha, thotë se këngëtaret duhet të dalin në skenë me take të larta. Adelina tha për Kosovapress se zakonisht kur del në qytet mbath këpucë me take të vogla ose atlete sportive, kurse kur ka ndonjë mbrëmje ose kur shkon për të kënduar mbath këpucë me take të larta, pasi që aty do të duket ”më zonjë”.
Sa i përket problemeve në skenë rreth këpucëve me take të larta, Adelina thotë se për shkak se ajo është goxha e lëvizshme në skenë, i ka ndodhur ndonjëherë që t’i prishen taket.
KosovaPress
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn bos_Latn